Príncep Inclusiu - Bloc de l'USEE del Príncep de Girona: 11/30/14\nENS SUMEM A LA CAMPANYA PELS DRETS DELS INFANTS\nEncara queda molt camí per recórrer per garantir que tots els Drets dels Infants puguin ser gaudits per tots els nens i nenes de qualsevol condició i procedència.\nPer això, des de Minyons Escoltes i Guies de Catalunya (MEG) conviden nens, nenes, joves, voluntaris i voluntàries de l'associació, així com a la resta de societat, a conèixer aquests drets i reivindicar-los.\nDes de la USEE ens sumem a aquesta campanya. Hem imprès els dos drets que més ens han agradat: el dret a una família i el dret a la protecció contra el descuit o tracte negligent, ens hem fet una foto i l'hem penjat a Twitter amb l'etiqueta #dretsinfantsMEG: https://twitter.com/USEE_PGirona/status/538996774615396353\nLes fotos i tweets publicats apareixeran al web creat per l'ocasió.\nPublicat per USEE Príncep de Girona a 2:25 Cap comentari:\nEtiquetes de comentaris: Drets dels Infants, Tutoria USEE\nEnhorabona als guardonats en la mostra de FotoFilosofia de la Universitat de Barcelona\nEstem d'enhorabona, el Príncep ha participat en la setmana de Barcelona Pensa, els nostres alumnes han anat a la trobada fotofilosòfica i han recollit els seus guardons. Clica en aquest enllaç per veure la notícia publicada al bloc de FILO PRÍNCEP DE GIRONA: Enhorabona.:\nPublicat per USEE Príncep de Girona a 1:28 Cap comentari:\nACTUACIÓ DEL GRUP DE FLAUTES DE 2nESO A L'EBM MARINA\nAssajant per a l'actuació\nEl 20 de novembre vam participar amb els alumnes de la matèria optativa 'Fem música' de 2nESO en els actes del Dia de la Petita Infància que es van celebrar a l'Escola Bressol Municipal Marina, amb un concert de flautes davant del públic de nens de 2 a 3 anys, que van gaudir amb el repertori que van preparar especialment per a ells els nostres alumnes.\nPublicat per USEE Príncep de Girona a 1:10 Cap comentari:\nEtiquetes de comentaris: Aprenentatge-servei\nPARTICIPEM AL DIA DE LA DIVERSITAT AMB ELS COMPANYS DE 3r ESO\nEl dia 11 de novembre vam assistir a la jornada del Dia de la Diversitat a l'Espai jove La Fontana amb els companys de 3r d'ESO, matèria Educació per a la Ciutadania.\nEl Dia de la Diversitat és un esdeveniment de foment, sensibilització i educació dels drets humans.\nEs van formar grups d'alumnes de diferents instituts que, a través de jocs, dinàmiques, tallers i diferents propostes d'activitats, van poder conèixer aquests drets i algunes de les entitats de referència que hi treballen.\nEl dia 19 de novembre es va fer el tancament de l'activitat a l'institut. En petit grup els alumnes va participar en una dinàmica per idear accions que podien portar a terme individualment i com a grup-classe per ajudar a combatre la vulneració dels drets humans.\nPublicat per USEE Príncep de Girona a 1:03 Cap comentari:\nEtiquetes de comentaris: Dia de la Diversitat


El Gremi de Transports i Logística tria Antonio Martínez com a president – El Mercantil\nEl Gremi de Transports i Logística tria Antonio Martínez com a president\nEl director de Sundi Truck substituirà a Josep Daví en el càrrec, el qual havia ocupat durant els darrers vuit anys\nEl director de l’empresa de transport urgent Sandi Truck, Antonio Martínez, ha estat triat com a nou president del Gremi de Transports i Logística de Catalunya. Substitueix a Josep Daví en el càrrec, que el va ocupar durant els darrers dos mandats. No obstant això, Daví continuarà formant part de la nova junta directiva com a vocal. Per als propers quatre anys, aquesta s’ha marcat com a objectiu incidir en la importància d’un transport responsable socialment i sostenible; reforçar el contacte amb l’Ajuntament de Barcelona per treballar aspectes com la zona de baixes emissions o les zones de càrrega i descàrrega dels vehicles; o donar a conèixer el sector com a una sortida professional d’alta ocupació, entre d’altres.\nAlberto Martínez compta amb una trajectòria de més de 35 anys en el sector del transport i és el director de Sandi Truck des de fa dues dècades. Anteriorment, també ha exercit com a director comercial en l’empresa de solucions de gestió i logística Schenker a Barcelona i va ser director comercial de l’empresa General Transportes España. “El Covid-19 ha posat en valor la tasca que desenvolupem els professionals del sector del transport i de la logística, i el pes estratègic que té l’activitat que generem per a l’economia del país”, ha destacat el nou president.\nLa designació del nou president per als propers quatre anys és producte de l’assemblea general electoral del gremi, celebrada el passat dimarts, 22 de setembre. Per la seva part, el lloc de vicepresident l’ocuparà Jesús Fluriach (Daviplus); mentre que Sergio Expósito (Expósito Logística) actuarà de secretari i Joan Casanovas (Fredist) de tresorer. La junta directiva la completaran com a vocals Jaume Segura (Trans Segura), Ferran Martínez (Socolo Trucks), Esteve Ferrer (Estfred) i Francisco Manuel Castilla (ADM Pallejà).


Posició de TMB sobre la convocatòria d’aturades parcials a Metro del 21 al 24 de setembre – Agrupament Ferroviari de Barcelona\nAFB 15 Setembre 2018 16 Setembre 2018 Afectacions e Incidències,Barcelona,Metro,TMB,Vagues - Huelgas\nL’empresa es compromet a continuar aplicant el Conveni en la línia de diàleg i consens seguida fins ara.\n– Respecte del motiu adduït genèricament pels convocants, el suposat incompliment del XXVI Conveni Col·lectiu, la realitat és que l’empresa està aplicant les millores econòmiques i socials pactades, i continuarà aplicant-les, dins dels límits que marca la legislació general pressupostària per al sector públic de tot l’Estat, uns límits que el mateix Conveni estableix que cal respectar.\n– Pel que fa als motius esgrimits literalment a la convocatòria, es tracta d’una sèrie de reivindicacions puntuals o discrepàncies, algunes judicialitzades, algunes sense relació amb el Conveni, i en tot cas cap amb entitat per justificar el recurs a la vaga i la no prestació del servei de transport.\n– L’aplicació del Conveni Col·lectiu firmat el juliol del 2017 s’està realitzant amb un esperit de diàleg i consens entre les parts. En aquest sentit, en l’últim any s’han dut a terme un centenar de reunions dels organismes paritaris (comissió mixta, taules tècniques i altres comissions monogràfiques) i s’han assolit 17 importants acords per a la millora de les condicions de treball en aspectes o per a col·lectius determinats. També han permès, per exemple, formar 600 persones per a la conducció de trens.\n– L’empresa està complint els compromisos previstos al conveni per a la creació d’ocupació. Durant el 2017 i 2018 s’ha ampliat el contracte a 85 agents d’atenció al client (que han passat d’un contracte del 75% de la jornada al 100%), s’han fet 48 noves contractacions de la bossa d’estiu amb contracte indefinit i una dedicació del 75%, s’han cobert les places de 73 treballadors per jubilació parcial amb contractes de rellevistes, s’ha donat cobertura a totes les dones embarassades que ocupen un lloc de risc, s’ha contractat més de cent persones noves per treballar a l’estiu, etc.\n– No s’aprecien, doncs, situacions o circumstàncies que expliquin la conflictivitat promoguda per la majoria del Comitè d’Empresa, ni existeix al si de la plantilla de Metro un malestar evident, com demostra la baixa assistència a les assemblees del dia 6 de setembre, menys d’un 3% de la plantilla, en què es va adoptar la decisió de convocar les aturades. Al contrari, la plantilla s’està beneficiant de les mesures pactades en el Conveni pel que fa a augments salarials, manteniment de la jubilació parcial, generació d’ocupació, mesures de conciliació de la vida familiar i laboral, protecció de la maternitat, formació professional, etcètera.\n– L’empresa manifesta la total disposició a continuar aplicant el Conveni Col·lectiu de Metro, per la qual cosa resulta injustificada la realització de les aturades previstes en unes dates especialment sensibles pel que fa a la mobilitat a Barcelona i l’àrea metropolitana.\n– El transport públic és un servei essencial per a la ciutadania durant les jornades en que es celebren les Festes de la Mercè a Barcelona, ja que es produeix una demanda notablement superior de passatge, estimada en un 17% més a la xarxa de metro. Per tot això, en cas de produir-se la vaga, l’empresa ha sol·licitat els següents serveis mínims per garantir la mobilitat ciutadana:\nPer a les línies convencionals: del 80% a totes les franges dels dies 22, 23 i 24 i l’hora punta del dia 21; del 60% en hora vall del dia 21 i del 100% abans i després del piromusical a L1 i L3.\nPer a les línies automàtiques: se sol·licita el 100% de servei de trens tots els dies a totes les franges.\nAnterior La Sagrera. Propera estació, Nau Bostik\nSegüent Renfe.com acumula més de 22 milions de visites des de Catalunya


Menció especial Premis de la crítica 2017 – EL MALDÀ\nEl passat 26 de març, el cicle Maldà enDansa va rebre una menció especial dels Premis de la Crítica 2017 de la mà de Jordi Sora, crític de dansa i fidel seguidor del festival. Una menció que destacava els cinc anys que fa que El Maldà aposta per la dansa en la seva programació i el suport que dóna el festival als joves creadors.\nVolem mostrar el nostre agraïment al jurat i a tothom qui ha fet possible aquest festival que creix any rere any: públic, institucions i especialment companyies i professionals que ens heu acompanyat tot aquest temps amb les vostres propostes!! Una empenta per seguir endavant!! Moltíssimes gràcies!


Els ultraortodoxos qüestionen el paper de la dona a Israel\nLa societat hebrea es polaritza sobre la igualtat de gènere\nE. BRONNER / I. KERSHNER THE NEW YORK TIMES / JERUSALEM 17/01/2012 00:00\n260x366 Els ultraortodoxos qüestionen el paper de la dona a Israel / ABIR SULTAN / EFE Els ultraortodoxos qüestionen el paper de la dona a Israel / ABIR SULTAN / EFE\nFa tres mesos que el ministeri de Salut d'Israel va atorgar un premi a una professora de pediatria pel seu llibre sobre malalties hereditàries entre els jueus. Des de llavors, la seva experiència en el lliurament del guardó s'ha convertit en un crit de guerra. La professora, Channa Maayan, sabia que l'actual ministre de Salut, que és ultraortodox, i altres personalitats religioses serien presents a l'acte. Així que portava una camisa de màniga llarga i una faldilla llarga. Però no n'hi havia prou.\nNo només la doctora Maayan i el seu marit van haver de seure separats, com la resta d'homes i dones presents a l'acte, sinó que també va haver d'acceptar que un col·lega home recollís el guardó en nom seu, ja que les dones no podien pujar a l'escenari. Com que això va tenir lloc en una cerimònia del govern, la doctora Maayan es va mossegar la llengua. Però d'altres no ho han fet.\nEn un moment en què no hi ha progrés en el conflicte palestí, els israelians miren cap a dins i descobreixen que un problema oblidat -el lloc dels jueus ultraortodoxos- ha degenerat en una crisi que posa al centre el paper de la dona.\n"Igual que el nacionalisme laic i el socialisme han plantejat reptes a les autoritats religioses de fa un segle, avui el tema és el feminisme", apunta Moshe Halbertal, un professor de filosofia jueva a la Universitat Hebrea. "Es tracta d'un immens desafiament ideològic i moral i un tema central, i tal com està afectant el món islàmic, és el principal problema que fa perdre el son als rabins".\nLa llista d'episodis polèmics creix cada setmana: els organitzadors d'una conferència sobre la salut de la dona i la llei jueva van prohibir a les dones parlar des del podi, cosa que va portar almenys vuit ponents a cancel·lar la seva participació; uns ultraortodoxos van escopir a una nena de 8 anys perquè portava roba que consideren immodesta; el rabí en cap de la força aèria va dimitir perquè l'exèrcit es va negar a excusar els soldats ultraortodoxos d'assistir a actuacions de dones cantants; uns manifestants van mostrar cartells del comissari de policia de Jerusalem caracteritzat com un Hitler per haver ordenat que les línies d'autobús mixtes passessin pels barris ultraortodoxos, i grups de vàndals tapen les dones a les cartelleres de Jerusalem.\nL'exclusió de les dones\nDe cop i volta el discurs públic a Israel està dominat per una nova frase altisonant en hebreu, hadarat nashim , "l'exclusió de les dones". Tot això sembla anòmal per a la majoria de la gent d'un país on cinc noies joves s'acaben de graduar com a pilots de la força aèria i una dona presideix el Tribunal Suprem de Justícia. Però cada bàndol està protagonitzant una forta campanya.\nEl Fons per a un Nou Israel, que advoca per la igualtat i la democràcia, organitza concerts de dones a Jerusalem i enganxa cartells amb les cares de les cantants sota el lema "Les dones han de ser vistes i escoltades". Els ultraortodoxos, vestits de negre, integren grups diversos amb visions diferents de la litúrgia i la indumentària. Com a col·lectiu mantenen una actitud ambivalent sobre l'Estat d'Israel, que consideren insuficientment religiós i prematur en la seva fundació, perquè el Messies encara no ha arribat. Són aproximadament un milió d'habitants en un país que en té gairebé vuit.


Cap de setmana de Mountain running al Refugi del Rasos de Peguera\nDissabte dia 23 de maig el Xalet Refugi del Rasos de Peguera organitza un cap de setmana de “Mountain Running” amb la col·laboració d’Intersport Serramartí i La Sportiva. També hi haurà la presència de Dani Tristany, ex-corredor de l’equip La Sportiva i actualment ambaixador de la marca i preparador físic.\nEls horaris i els actes seran els següents:\nDissabte dia 23 de Maig:\n9:30h Presentació a la botiga Intersport Serramartí (Passeig de la Indústria, 31 de Berga)\n11:00h Test de calçat al Xalet Refugi Rasos de Peguera amb la presencia de Dani Tristany. Es farà un circuit aproximadament d’una hora i mitja on podreu provar les novetats de La Sportiva pels boscos de la zona del Refugi.\n12.30h pica-pica amb productes que oferirà el Refugi i qui ho vulgui es podrà dutxar a les mateixes instal·lacions.\n14:00h Paella de muntanya i dinar popular amb tots els participants del test. El dinar serà una paella d’arròs de muntanya, amanida del Rasos, postres, aigua, vi i cafè.\n16:00h Taula rodona amb Dani Tristany i Fernando Rosa, l’actual seleccionador de Catalunya de curses de muntanya i fisioterapeuta.\nPreu del pack 15€\nSi a més a més vols quedar-te a sopar i a dormir al mateix Refugi i diumenge al matí després d’esmorzar vols tornar a sortir a córrer amb el Dani Tristany per la zona del Rasos de Peguera i Ensija el preu final és de 36€.\nInscripcions, dubtes o consultes:\nXalet Refugi Rasos de Peguera (Teléfon: 679 74 38 78 – Jaume)\nIntersport Serramartí (Telèfon : 938 220 048)\nQui vingui només a provar les vambes, cal dir que serà gratuït i es podran apuntar fins l’últim dia. Qui volgui venir a dinar i a la resta d’actes, tindrà temps per apuntar-se fins el dia 22 de maig.\nTots els participants tindran un val de descomptes per productes a Intersport Serramartí\nÉs necessari portar el DNI per poder fer el Test de vambes\nSi us quedeu a dormir el refugi serà necessari portar sac de dormir o llençols.


Convocatòria d'ajuts per donar suport als grups de recerca (SGR) que desenvolupin recerca a Catalunya en les diferents àrees científiques amb l'ojectiu d'impulsar la seva activitat, l'impacte científic, econòmic, social, així com promoure la projecció internacional de la seva recerca. : Grups de Recerca Consolidats (GRC)\nInici > Perfil sol·licitant > Investigadors > Convocatòria d'ajuts per donar suport als grups de recerca (SGR) que desenvolupin recerca a Catalunya en les diferents àrees científiques amb l'ojectiu d'impulsar la seva activitat, l'impacte científic, econòmic, social, així com promoure la projecció internacional de la seva recerca. : Grups de Recerca Consolidats (GRC)\nEls Grups de Recerca Consolidats han d'estar formats per un mínim de cinc membres, tres dels quals han de ser doctors vinculat estatutàriament o contractualment a la plantila d'una universitat o centre de recerca, a temps complet i en actiu. Un membre doctor a temps complet ha d'assumir la coordinació del grup. Consultar a les bases de la convocatòria la resta de requisits per al reconeixement de grups consolidats o per accedir a l'avaluació.\nEls grups de recerca consolidats (GRC) són grups de recerca conformats per personal investigador amb una trajectòria conjunta estable i consolidada amb una estratègia conjunta que li ha permès avançar en el coneixement de la seva àrea, amb resultats de recerca reconeguts i amb impacte. La majoria d'investigadors que com a membres conformin el grup de recerca hauran de tenir una trajectòria conjunta mínima de tres anys. Aquesta trajectòria consolidada de treball conjunt ha d'haver permès desenvolupar una activitat científica estable amb resultats i aportacions reconegudes dins el seu àmbit, i es refereix, de manera àmplia, a publicacions; projectes de recerca competitius; contractes o convenis no competitius; tesis doctorals, accions de transferència; l'organització de seminaris, congressos o reunions científics; l'organització i la direcció de màsters o programes de doctorat, etc., en què hagin participat com a mínim dos investigadors del grup. Un mateix investigador o investigadora només pot constar com a membre en un grup de recerca d'aquesta convocatòria. El personal tècnic de suport a la recerca pot ser membre del grup de recerca sempre que desenvolupi tasques de caràcter investigador. El personal en formació, o el personal investigador predoctoral, pot constar com a membre si té una vinculació mitjançant beca o contracte. No en podran ser membres si l'única vinculació és la matrícula universitària. En termini màxim de 15 dies hàbils després de finalització termini presentació sol·licituds, s'ha de presentar a AGAUR resguard signat per vicerector/a. DATA INTERNA PER PRESENTAR EL RESGUARD I LA CÒPIA DE LA SOL·LICITUD AL REGISTRE GENERAL DE LA UAB: 10/07/17.


CCOO denuncia una empresa de Prenguessis per publicar una oferta de treball només per a homes - CCOO Hospital Municipal Badalona\nInici > Notícies Dona-Igualtat > \nCCOO denuncia una empresa de Prenguessis per publicar una oferta de treball només per a homes\n13 d’ag. 2015, 4:16 publicada per Secció Sindical CCOO-HMB [ actualitzat el 10 de nov. 2015, 7:05 ]\nEl sindicat ha interposat una denúncia davant la Inspecció de Treball per entendre que l'oferta de treball, publicada a través d'una coneguda web d'anuncis, és "discriminatòria i masclista". L'empresa buscava un dissenyador gràfic i en l'anunci podia llegir textualment "abstenir dissenyadores donat la feina qu [sic.] Va tenir qu [sic.] Exercir a nivell físic en certes ocasions no és adequat per a elles". CCOO de Sevilla també ha posat aquest cas en coneixement de l'IAM.\nCCOO de Sevilla ha denunciat davant la Inspecció de Treball a una empresa d'arts gràfiques de Prenguessis per la publicació d'una oferta de treball "discriminatòria i masclista". L'oferta d'ocupació, divulgada a través d'una coneguda web d'anuncis, buscava un " dissenyador gràfic i auxiliar de taller "i en ella es podia llegir textualment" busquem dissenyador gràfic per a mitja jornada (...) abstenir dissenyadores donat el treball qu [sic.] va tenir qu [sic.] exercir a nivell físic en certes ocasions no és adequat per a elles ". El secretari de Relacions Institucionals de CCOO de Sevilla, Miguel Ángel Santos, ha mostrat la seva sorpresa "perquè en ple segle XXI hi hagi empresaris que segueixin discriminant per raó de gènere i que segueixin pensant que les dones no estan capacitades per dur a terme certs tipus de treball ". "Sembla realment obvi, però en moltes ocasions cal recordar als empresaris que les dones i els homes som iguals i que no hi ha més raó que la incultura per discriminar per qüestió de gènere", ha assegurat Santos. El sindicalista ha insistit que "no és raonable aquest comportament masclista i sense sentit, sobretot quan l'oferta de treball és per al lloc de dissenyador gràfic". "Aquest tipus de comportaments sexistes compten amb l'absolut rebuig del sindicat i, per això, vam decidir denunciar davant la Inspecció de Treball a aquesta empresa pel que fa vam tenir coneixement de la publicació de l'oferta", ha afirmat el secretari de Relacions Institucionals de CCOO de Sevilla. CCOO de Sevilla també ha posat aquest anunci de treball en coneixement de l'Institut Andalús de la Dona (IAM) perquè dugui a terme les accions que aquest organisme estimi oportú.\n75 dies per a


plaestanydigital.cat | Banyoles Televisió - La UE Fontcoberta allarga la mala ratxa perdent contra Les Preses en un duel desafortunat (2-4)\nEls del Pla de l'Estany, que fa molt poc eren líders, han entrat en una dinàmica negativa en la que només han estat capaços de sumar dos punts de dotze possibles. El rival de dissabte, en canvi, encara no coneix la derrota en les nou jornades disputades des de la represa de la competició a finals de març. Arribaven al Pla de l'Estany com a segon equip menys golejat i van acabar fent un partit molt seriós davant d'un Fontcoberta al que tampoc li va acompanyar la sort en moments puntuals.\nBona posada en escena dels quatribarrats que des del primer moment van buscar la porteria contrària. De fet, Issa va gaudir d'una ocasió molt clara per inaugurar el marcador en una jugada on també es va acabar reclamant penal. Passat el quart d'hora de joc, però, una ràpida acció visitant culminava amb assistència de Gelis a Colomer que marcava el 0 a 1 amb un xut fort. Pocs minuts després va arribar la jugada desgraciada del partit en una cessió defectuosa de Madiw al porter Ferran Casas que va picar al pal i es va convertir en el 0 a 2. L'acció va deixar lleugerament tocat el Fontcoberta, que encaixava el 0 a 3 al minut 39. Per sort, abans del descans, Pau Rodríguez reduïa distàncies.\nLa segona meitat no va començar gens bé per als del Pla de l'Estany que es quedaven amb deu homes quan Madiw veia la vermella directa i que rebien, de penal, l'1 a 4. Massa càstig per a un conjunt que no va deixar de lluitar i que va acabar maquillant el resultat gràcies a un gol en pròpia porteria de Colomer a l'últim minut de partit.\nLa Unió Girona és líder destacat amb 26 punts, seguit del Fornells amb 22 punts i un encontre menys i de l'Abadessenc amb 20 punts. El Fontcoberta cau fins la setena plaça amb 18 punts mentre l'Atlètic Club Banyoles és el quinzè classificat amb 9 punts. En la jornada d'aquest proper cap de setmana, el conjunt fontcobertí visita el Campdevànol i els banyolins rebran el Vilablareix al Camp Vell.


diaridetarragona.com - Vint anys de Ball de Cercolets\nSANT PERE 2016 »\nVint anys de Ball de Cercolets\nAquesta dansa del Seguici Festiu ha anat evolucionant en aquestes dues dècades fins a convertir-se en imprescindible a les festes. Compromís i responsabilitat, requisits per ser una bona ´cercoleta´\nEls Cercolets, un dels principals protagonistes de les festes d'enguany. Foto: A.M.\nPublicado: 00:30 - 27/06/2016 Silvia Fornós\n| Alegria, goig, vistositat i un ventall de colors durant la festa major. Aquest és el món que envolta el Ball de Cercolets de Reus, que enguany celebra 20 anys. Dues dècades en què aquesta dansa del Seguici Festiu ha evolucionat fins a convertir-se en una dansa imprescindible i en part de l’essència de les festes de la ciutat.\nEls picarols que llueixen les balladores a les cames són l’anunci sonor de la seva arribada pels carrers de Reus. Les espardenyes amb vetes, la calça curta i camisa blanques, el mocador creuat al pit i al cap i el faldellí verd o vermell, i el cèrcol guarnit amb flors són l’expressió visual de la dansa que es va recuperar per la Festa Major de Sant Pere de l’any 1996, a càrrec de la Coordinadora de Danses Tradicionals de Reus, a partir del treball de recuperació del folklorista Josep Bargalló.\n«Actualment el Ball de Cercolets viu un autèntic boom, fins i tot tenim llista d’espera de gent que vol ballar amb nosaltres», explica la cap de colla, Esther Martí.\nCompromís i responsabilitat. Aquests són els requisits que exigeixen les integrants del ball, i que actualment són: Blanca Baró, Glòria Nicolau, Irene Marçal, Xènia Galceràn, Júlia Gomis, Aina Llorenç, Gemma Olària, Graciel·la Pereda, Júlia Vilafranca i Esther Martí. Pel que fa a la versió infantil, les balladores són: Laia Rivadulla, Maria Delmus, Mireia Subirats, Joana Subirats, Joana Carceller, Paula Díez, Heura Martí, Frida Artés i Isona Matallana.\n«Totes les balladores ens sentim molt orgulloses de la festa major i el que volem és lluir-nos en cadascuna de les actuacions en què sortim», explica la cap de colla, la qual afegeix que «el ball és nostre i l’hem de cuidar molt».\nEl vestuari del Ball de Cercolets narra la història de la dansa. «Conservem i respectem el vestuari des de la recuperació de la coreografia», explica Esther.\nA més de la vistositat del vestuari, la música que acompanya la dansa és també una de les peculiaritats del ball. La unió d’aquests dos aspectes dóna lloc, en paraules de la cap de colla, a una dansa «molt alegre, amb molt de color i molt de moviment». «La música és de les més complicades de tocar per als músics», expliquen des del col·lectiu. Un grup de grallers interpreta la música seguint les tonades del Ball de Cercolets. «La dansa està basada en la documentació trobada del segle XVII i XVIII, tot i així intentem introduir canvis i innovar en les passades del Seguici Festiu», confirmen des del col·lectiu de Cercolets.\nA hores d’ara el futur i la representació d’aquesta dansa tradicional està assegurada en el pròxims anys, i dècades. I és que la versió infantil del Ball de Cercolets també desperta la passió dels infants de la ciutat. «Hi poden formar part a partir dels 6 anys i fins als 12», detalla la cap de colla. Després se’ls dóna la oportunitat de ‘ferr el salt’ al conjunt gran. «S’afegeixen a la llista d’espera i quan hi ha una baixa tenen preferència», afirma Esther Martí.\nUna condició que garanteix la prevalença de noves generacions al cap davant de la dansa tradicional, i que fa, en paraules de la cap de colla, que «tota la vida et sentis part de la família del Ball de Cercolets».\nReus se reencuentra con la rumba, el flamenco y el cine quinqui\nEl portazo a los presupuestos del PSC de Reus debilita el liderazgo de Andreu Martín\nLa Selva reunirà diumenge més de 900 armats de 24 agrupacions


Els cuidadors, els grans oblidats\nUn estudi avalua l’impacte de la teràpia psicològica en els familiars que cuiden malalts d’Alzheimer\nLAURA DÍAZ-ROIG Barcelona 12/04/2014 00:00\n“El més difícil és fer-te a la idea del que és aquesta malaltia i afrontar-la sense tenir coneixements, formació ni ajudes”, diu la Pilar Sánchez, que té 59 anys i té cura de la seva mare, malalta d’Alzheimer. Quan algú té aquesta malaltia, assegura, no és l’únic que pateix: “Als cuidadors se’ns acaba la vida, la posem a disposició de la persona malalta. I, a més, veiem com anem perdent els nostres familiars a poc a poc”. “Els tens però no els tens”, afegeix la Matilde Martínez, que amb 72 anys cuida el seu marit malalt. La Matilde ja va cuidar la seva mare, també malalta d’Alzheimer, que va morir fa uns anys.\nTotes dues formen part de l’estudi científic Cuidem impulsat per l’Obra Social La Caixa i la Fundació Pasqual Maragall per avaluar els beneficis dels grups terapèutics per a cuidadors de persones amb Alzheimer. A l’Estat hi ha més de 600.000 persones que pateixen aquesta malaltia o altres formes de demència: el 80% viuen al seu domicili amb un familiar que és el cuidador principal i que dedica 15 hores diàries a atendre les seves necessitats. La investigació compta amb 24 grups terapèutics en funcionament des de començaments de març, en què participen 226 cuidadors i un equip de més de 30 especialistes en psicologia i neuropsicologia a Catalunya, Castella i Lleó, les Canàries, el País Valencià i Andalusia.\nL’objectiu, va explicar ahir el director general de la Fundació La Caixa, Jaume Lanaspa, és constatar “amb rigor científic” l’eficàcia d’aquesta teràpia en els nivells de sobrecàrrega, estat emocional i qualitat de vida. De moment, els cuidadors que hi estan participant afirmen que estan aprenent moltes coses. “L’experiència de la Matilde em va ensenyar que quan hi ha tensió, si fas un esforç enorme i els hi parles d’una altra cosa es relaxen. Això m’ha canviat la vida”, explica l’Ana María Vieitez, de 38 anys, que cuida la seva mare. L’Ana María té una filla de deu mesos i treballa des de casa per poder-se fer càrrec de totes dues.\nLa voluntat és que el programa, que tindrà acabades les conclusions a finals del 2015, s’acabi institucionalitzant i que a partir del 2016 els cuidadors puguin rebre ajuda. “Has d’estar a la ruïna per tenir accés a alguna ajuda”, diu l’Ana María, i la Pilar afegeix que ella ha de pagar 850 euros al mes per portar la seva mare a un centre de dia. Aclareix que no ho fa per desentendre-se’n, sinó perquè està en una etapa de la malaltia que si no l’estimulen en un centre especialitzat “només dorm”.\nEl grup, que durant quatre mesos es reuneix una hora i mitja un cop a la setmana, també ha servit als cuidadors -la majoria dones- per no sentir-se estranyes. “Et sents alleujada quan veus que els teus problemes, i els del teu familiar, són normals en aquesta malaltia”, diu la Pilar. Les tres coincideixen a explicar que els estan ensenyant a mirar sempre el costat positiu i a gestionar la ràbia i el sentiment de culpa. “Els cuidadors són els grans oblidats i si ells no estan bé, els malalts tampoc”, va recordar el director general de la Fundació Pasqual Maragall, Jordi Camí.\nEls psicòlegs ofereixen als cuidadors un espai per compartir experiències i abordar temes com la reacció davant el pronòstic, el desgast emocional o la comunicació amb el malalt. “Per a nosaltres la sensibilitat de la societat no significa pena o compassió, sinó que volem un compromís”, va dir ahir Koldo Aulestia, president de la Confederació Espanyola d’Associacions de Familiars de Persones amb Alzheimer i altres Demències (CEAFA). Tot i que la seva tasca és dura, les cuidadores diuen que mai han pensat a tirar la tovallola. “Com has de tirar-la per un ésser tan estimat?”, es pregunta la Matilde, i la Pilar afegeix, amb un lleuger somriure, que aquesta malaltia l’últim que arrabassa és “l’afecte”.


EGIPTE: Ciutats, piràmides, biblioteca… (03) | el Contrapunt\n← EGIPTE: Temples, tombes i piràmides (02)\nMontserrat està de dol…, i jo també →\nL’experiència ha estat gran i enriquidora, i material per parlar-ne n’hi ha tant com vulgueu, però tampoc es tracta de marejar a tothom. Crec que, amb tot el que he exposat fins ara i el que conté aquest darrer post, podeu tenir una bona idea i una crònica força exhaustiva del que ha significat aquest viatge que us recomano vivament. A la columna de la dreta hi penjaré algun altre àlbum amb més fotografies.\nAixí, doncs, un cop acabada la navegació pel Nil, després de 7 dies de contemplar la meravella de les seves ribes plenes de palmeres, de contemplar magnífiques postes de sol, i visitar la gran quantitat de temples i tombes, ens acomiadem amb una certa enyorança, del nostre vaixell el “Nile Crown II” que ha estat la nostra casa durant aquests dies i on hem viscuts hores molt agradables…\ni deixant enrera les terres de l’alt Egipte, volem amb l’avió des de Luxor cap al Caire…\nA Memphis trobem aquest colós de Ramsés II, que media 13 m. d’altura\ni l’Esfinx d’alabastre d’una sola peça d’Amenofis II\nI a Sakkarah, La impressionant piràmide esgraonada de Zoser (62,50 m. d’alçada),\nFaraó de la III dinastia (2690 – 2670 a.C.)\nL’Hotel Semiramis Intercontinental, on vam estar allotjats a la riba del Nil\nA la tarda visitem el famós Basar “Khan el-Khalili”, amb les seves atapeïdes botigues i multitud de gent circulant,\ni finalment seiem a prendre el te i fumar el narguil al famós “cafè dels miralls”, el Fishaw,\non el gran escriptor egipci Naguib MAHFUZ (El Caire, 1911-2006), fins ara l’únic escriptor en llengua àrab distingit amb el Nobel de literatura, composava les seves novel·les, tals com la més popular i traduïda “El carreró dels miracles”.\nLa darrera visita del nostre viatge a Egipte va ser a la ciutat d’Alexandria, on d’entrada ens van sorprendre els seus taxis semblants als de Barcelona.\ni el gran passeig de la “Corniche” vora el mar, conserva edificis senyorials esplèndids,\nLa seva Biblioteca històrica + la Biblioteca nova són una joia que per si sola justificaria una visita a la ciutat d’Alexandria (especialment per a mi que he estat gairebé els darrers trenta anys treballant de bibliotecari – documentalista).\nDins el marc d’un projecte conjunt de la UNESCO i Egipte, la biblioteca del món mediterrani va ser construïda damunt les ruïnes de l’antic edifici Ptolemaic.\nDesprés que el president Mohamed H. Moubarak posà la primera pedra de l’edifici, el 26 de juny de 1988, es va convocar un concurs mundial el setembre del mateix any per permetre als estats del món que proposessin projectes. Hi varen participar 400 arquitectes de més de 77 països. El jurat va triar d’entre els més grans arquitectes i bibliotecaris d’Alemanya, Suïssa, Itàlia, França, Anglaterra, els Estats Units, Mèxic, el Japó, l’Índia i Egipte. El guanyador del primer premi, de 600 000 dòlars, va ser l’estudi de l’arquitecte noruec Snohetta. La firma Snohetta/Hamza signà el contracte relatiu a la concepció i a la supervisió de l’execució del projecte l’octubre de 1993.\nPoc temps després de l’obertura al públic, la nova Bibliotheca Alexandrina va ser inaugurada pel president de la República Àrab d’Egipte el 16 d’octubre de 2002.\nD’una bellesa arquitectònica atraient i d’una funcionalitat òptima, l’edifici, situat a la vora de la mar, té la forma d’un llarg cilindre de 160 metres de diàmetre, tallat en biaix.\nDes de l’exterior és un immens semicercle que s’eleva del terra, homenatge a Ra, el déu Sol. La inclinació del sostre permet als nivells superiors de la biblioteca beneficiar-se de la il·luminació natural i d’atenuar els efectes de les ombres.\nMés profundament, els arquitectes no conceberen la biblioteca, estrictament, com un símbol solar, sinó que reconeixen que pretén ser una imatge de radiació i d’obertura i no un lloc tancat o reservat.\nVista de dalt, efectivament, la seva forma circular recorda la imatge del sol (els jeroglífics el representen generalment com un simple disc). Aquest simbolisme solar s’accentua encara més per la voluntat de relligar-se amb la saviesa de la biblioteca antiga i, d’altra banda, de contribuir a l’entesa entre els pobles i la construcció de la pau.\nÉs aquesta idea la que expressen els murs de granit dins la seva materialitat: hi ha gravades totes les escriptures conegudes del món, des de l’àrab a la xinesa, passant pels caràcters ciríl·lics, hebreus, llatins…\nLa nova Bibliotheca Alexandrina es presenta així com el nou temple del saber universal, i el darrer gran monument de l’era no-virtual.\nLa història té tres capítols més, vegeu-los aquí: MISR (00) – (01) – (02)\nAquesta entrada s'ha publicat en General i etiquetada amb Alexandria, biblioteques, El Caire, l'Esfinx, Piràmides. Afegiu a les adreces d'interès l'enllaç permanent.\nUna resposta a EGIPTE: Ciutats, piràmides, biblioteca… (03)\n12 Març 2008 a les 8:11 pm\npublireportatges turistics “El Sorro” Mejores no hay.Al final et fitxaràn d’alguna agència de viatges.


Agents de salut al carrer – Sant Boi al teu costat\nSegüent4a edició de la Memòria Covid-19\nAgents de salut al carrer\nL’Ajuntament impulsa la creació d’una xarxa local d’agents de salut comunitària formada per persones voluntàries de Sant Boi, que faran tasques d’informació i acompanyament. L’objectiu principal és ajudar a fomentar hàbits i conductes saludables entre la població per prevenir la transmissió de malalties i millorar la salut de la comunitat.\nAra com ara, una vintena de persones voluntàries estan ja participant en aquest projecte de voluntariat. Agents joves de salut s’han incorporat a la iniciativa fent tasques d’informació i sensibilització sobre mesures de prevenció de contagi a les activitats culturals i lúdiques de la programació Viu l’Estiu.\nPel que fa al personal municipal, la creació de la xarxa amplia les funcions de la figura ja existent d’agent ambiental amb el desenvolupament de tasques informatives i d’assessorament des del vessant del foment de la salut.\nEn un inici, per facilitar les mesures de prevenció durant les sortides al carrer, els dies 2-3 i 9-10 de maig a tots els barris de Sant Boi Agents de Salut van informar i assessorar la ciutadania sobre com sortir de manera segura i responsable.\nDurant el cap de setmana abans de l’entrada a la Fase 1 (23 i 24 de maig), Agents de Salut van repartir mascaretes als punts d’informació dels diferents barris de Sant Boi.\nEtiquetes: Agents de salut, Mobilitat


La majoria del sector de les Arts Escèniques aposta per una nova seu per a l'Escalante - Revista Saó\nLa majoria del sector de les Arts Escèniques aposta per una nova seu per a l’Escalante\nSis de les 10 associacions consultades opten per construir un nou edifici amb equipament modern i adaptat a les necessitats del teatre en un solar de la Diputació a l’entorn de Corts Valencianes.\nTots els col·lectius agraeixen que el president Gaspar i la diputada Glòria Tello els hagen fet partícips del futur del teatre. La Diputació valorarà les propostes i prendrà una decisió en breu.\nEls responsables provincials creuen que “el projecte ha d’estar per damunt del recinte”. Es crearà una comissió tècnica en la qual també participaran els professionals del sector.\nLa construcció d’una nova seu moderna i estable per al Teatre Escalante en el solar que la Diputació de València té al carrer Vicente Tomàs i Martí, al costat de l’Avinguda Corts Valencianes, és l’opció preferida per la majoria del sector de les Arts Escèniques, al qual la corporació ha volgut fer partícip del procés per a decidir si es recupera l’antic teatre o es dota al projecte teatral d’una nova ubicació en algun dels espais de titularitat provincial.\nEsta és la principal conclusió de la segona trobada entre el president de la Diputació, Toni Gaspar, la diputada de Teatres, Glòria Tello, i el diputat de Patrimoni, Andreu Salom, amb els representants d’una desena d’associacions d’actors, empreses de circ i teatre, escriptors, gestors culturals i distribuïdors, entre altres. Sis d’estos deu col·lectius prioritzen la construcció d’un “nou espai amb totes les facilitats per a adaptar-se a les necessitats de l’Escalante, amb instal·lacions i equipament moderns i una execució més àgil en un terreny propietat de la Diputació”.\nEn el que coincidixen totes les associacions a les quals la Diputació ha volgut escoltar e implicar en este full de ruta per a dotar d’una seu estable a l’Escalante és en l’agraïment als responsables provincials “per fer política tractant de buscar la col·laboració del sector professional”. Totes elles han participat este dimecres en la reunió celebrada en el Saló de Plens provincial, des de la AAPV (Actors i Actrius del País Valencià) fins al Comité Escèniques, els Gestors Culturals, els distribuïdors de ADVAEM i els escriptors de teatre agrupats en AVEET, passant per l’Associació Valenciana d’Empreses de Teatre i Circ (AVETID), el col·lectiu circense APCCV, les associacions de dansa AVED i APDCV i FETI, Federació d’Espais Teatrals Independents de la Universitat.\nEl president Gaspar ha agraït la implicació del sector i ha explicat que la Diputació “valorarà totes les propostes i prendrà una decisió”, com a pas previ a la creació d’una “comissió tècnica en la qual també es farà partícips als professionals del sector, tal com ens l’han demanat”. Gaspar ha afegit que la decisió definitiva “s’anunciarà en breu”.\nPer part seua, la diputada de Teatres, Glòria Tello, ha mostrat la seua satisfacció per la participació de tots els col·lectius i ha destacat el sentir majoritari, compartit per la corporació, que “el projecte ha d’estar per damunt del recinte”. Tello assegura que la Diputació “continuarà treballant, de la mà dels professionals de les arts escèniques, per a dotar com més prompte millor a l’Escalante d’una seu definitiva que reforce la continuïtat d’un projecte teatral pel qual esta institució sempre ha apostat”.\nDesprés de la consulta plantejada al sector en la primera reunió convocada per la Diputació, les propostes entregades a la delegació de Teatres durant el mes de juny deixen clara la preferència d’habilitar un nou espai, opció triada per sis dels deu col·lectius, mentre que un altre no es decanta per cap de les opcions. La resta preferia rehabilitar la tradicional seu de l’Escalante al carrer Landerer, per a això la Diputació hauria primer d’adquirir l’edifici i iniciar després un procés costós per a solucionar el problema d’unes “instal·lacions obsoletes i insuficients”, com admeten els professionals.\nLa majoria de les associacions del sector de les Arts Escèniques valencianes advoca, per tant, per una construcció nova que representa l’opció “amb els terminis d’execució més curts i quasi la proposta més econòmica”, la qual cosa permetria disposar d’un “espai multifuncional i modern que es puga adaptar a múltiples formats i que descentralitza l’activitat cultural a la ciutat en una zona molt accessible per a escolars, un bon percentatge dels espectadors”.\nEls tècnics de la delegació provincial de Teatres, presents també en la trobada d’este dimecres, compartixen eixa preferència majoritària i valoren les possibilitats del nou solar per a disposar d’una instal·lació moderna.


L'antiga central elèctrica és, des d'ahir, el nou centre comarcal de salut Xaloc\n08 maig 2021 03:20\nLa consellera de Sanitat i Consum, Aina Salom, en va inaugurar les dependències\nMargalida Fuster | 07 novembre 1999\nL'antiga central elèctrica de Campos és, des d'ahir, el nou centre comarcal de salut Xaloc. Enmig d'una gran expectació, la consellera de Sanitat i Consum del Govern de les Illes Balears, Aina Salom, va inaugurar les dependències que oferiran un ampli servei mèdic als municipis de Campos, ses Salines i el nucli de la Colònia de Sant Jordi. L'acte d'inauguració va ser molt breu ja que les intervencions per part de les autoritats autonòmiques i locals varen ser molt curtes.\nLa consellera Aina Salom va donar l'enhorabona al batle de Campos, Andreu Prohens, per haver aconseguit que es dugués a terme aquesta gran millora sanitària de la comarca del Migjorn al seu municipi. El batle Prohens va destacar la gran tasca realitzada per totes les persones que han fet possible la construcció del nou centre, com arquitectes, picapedrers, fontaners, etc. També va agrair la col·laboració del Govern balear per haver finançat el projecte. A l'acte d'inauguració també hi assistiren el director general de Sanitat, Josep Pomar, el director mèdic de la gerència d'atenció primària de l'Insalud, Tito Hidalgo, i una gran representació de la corporació municipal de Campos.\nLa rehabilitació de l'antiga central elèctrica municipal per convertir-la en el centre comarcal de salut ha suposat un cost de 110 milions de pessetes que estan subvencionats per la Conselleria de Sanitat, mitjançant un Pla 10.\nL'edifici compta amb dotze aules de consultes mèdiques, una sala per a urgències, distintes cambres d'espera, així com espais habilitats per fer gimnàstica per a embarassades i rehabilitació, així com traumatologia.


‘Legionaris’ contra el 155 - Notícies Política - Notícies Política - e-notícies\nPolítica · 12 de Febrer de 2018. 11:50h.\nParodien la legió espanyola al Carnaval de Montblanc\nEl grup Embragània Montblanc ha causat sensació aquest cap de setmana al Carnaval de Montblanc (la Conca de Barberà), fent una paròdia de la legió espanyola i de l’aplicació de l’article 155. Els ‘legionaris’ han desfilat per la vila amb els seus uniformes i les banderes espanyoles, tot i que molts d’ells portaven llaços grocs a la solapa.\nLa paròdia va començar el dia abans de la rua, quan el grup va penjar un cartell a les xarxes socials on s’anunciava que ‘Los Ángeles Castrenses del Imperio llegaran para tomar la Villa de Montblanch’. Al cartell s’hi anunciaven actes com la benvinguda a les tropes, la salutació a Ses Majestats els Reis, maniobres de lluïment i militars, o exposició de màquines de guerra.\nDurant la rua, el grup va desfilar sota la música de ‘Y Viva España’, portant una gran creu que era similar a la que els legionaris fan servir al Traslado del Cristo de la Buena Muerte, durant la Setmana Santa a Màlaga. En aquest cas no hi havia, però, cap figura de Jesucrist a sobre.\nAltres elements destacats eren una cabra de joguina, parodiant la cabra de la legió, i un tanc amb les xifres 155 a sobre. La broma del grup montblanquí ha estat molt comentada a les xarxes socials, amb gent que ho ha criticat i altres que ho han trobat divertit.


ELS REFUGIATS SIRIANS - Diari de Girona\njaume fàbrega 18.09.2015 | 00:00\nels estats europeus havien de planejar una manera de solucionar aquesta catàstrofe humanitària dels refugiats sirians. Un drama humà inacceptable i colpidor, que hauria de remoure les nostres consciències. Però aquest drama també ha estat provocat per la política maldestra del món occidental, d'Europa als Estats Units. També hi hem d'afegir benintencionades ONG i grups de pressió dels Drets Humans. Tots ells, paradoxalment, han portat o afavorit aquesta situació, tant pel desconeixement de les característiques del món àrabo-islàmic com de la religió islàmica.\nDiem-ho clar: el món àrab no està preparat per a la democràcia occidental, o dit d'una altra manera, la nostra fórmula no serveix per a ells. He viatjat i viatjo força per aquests països -on la gent és excel·lent, hospitalària i acollidora-, però el règim ideal per a ells és un règim autoritari, però laic. Els règims autoritaris laics del món àrab, com a mínim, han respectat els drets de les dones i de les minories religioses. Occident, flirtejant amb els oponents i «primaveres àrabs» -que sempre han acabat segrestades pels islamistes-, ha contribuït a instaurar aquests règims i grups de terror (Talibans, EI, Boko Haram, Al Qaueda...). Va passar a l'Iran, a l'Afganistan, a l'Iraq -un dels grans crims-, a Egipte, a Líbia, i, finalment, a Síria. Egipte, de moment, se n'ha salvat, però hi continua havent dictadures islàmiques a Indonèsia, Pakistan, Sudan, Mauritània, Algèria, Iran, etc.\nHem de dir que no hi ha ni un sol país islàmic del món que tingui un règim democràtic: ni el Marroc, ni Egipte, ni Indonèsia, ni Turquia ni cap dels esmentats abans. Els únics països actualment mitjanament laics -per als paràmetres d'Occident, no obstant, no ho serien- són Egipte i Tunísia, després que es varen desampallegar de la dictadura islamista, que s'aprofita de la democràcia per destruir-la tot instaurant un feixisme de caire religiós, amb diversos graus: de la Turquia lliscant poc a poc com a una dictadura islamista -sostinguda pels vots- fins als països del Golf, plutoautocràcies religioses i autèntics i espantosos règims feixistes, on no es respecta cap dels drets humans fonamentals: es lapiden les dones, es condemnen a mort els homosexuals, es persegueixen les minories religioses i nacionals, tenen obrers i minyones semiesclaus, sense cap dret laboral... Entre aquests hi ha Qatar -el del Barça!-, Kuwait, Aràbia Saudita i els Emirats Àrabs. Però és clar, com que tenen petroli i gas, i són immensament rics, Occident es tapa els ulls, mentre financien els grups terroristes. Per cert, en aquests països -com en tots els islàmics, incloent el Marroc-, el cap d'estat és també el suprem cap religiós, cosa que diu molt de la implementació i degradació de l'Islam com a sistema no democràtic -almenys tal com ho entenem a Occident. Malgrat la seva demagògia «antisionista», aquests països no han ajudat mai seriosament els palestins, i han barrat les fronteres als refugiats, germans de fe i de veïnatge, els sirians i altres desplaçats. D'ells se'n fa càrrec -i fa bé- el món occidental, la Creu Roja -i no la mitja lluna àrab-, l'església catòlica -i no l'islam. Seré políticament incorrecte, però aquí -encara que sigui per interessos Alemanya, per exemple, necessita mà d'obra- hi ha una superioritat moral. O, si més no, una superior sensibilitat democràtica. Tot i que, com he dit, Europa pot donar ben poques lliçons sobre aquest tema: és la terra del feixisme, del nazisme, del franquisme, d'Aznar i el PP i dels partits xenòfobs i racistes.


Vols barats de Burgos a Fuerteventura a Iberia\nVols barats Espanya Fuerteventura Burgos-Fuerteventura\nVols barats de Burgos a Fuerteventura (FUE) de Burgos a Fuerteventura Burgos-Fuerteventura, Espanya\nVols barats Burgos-Gran Canària\nVols barats Burgos-Lanzarote\nVols barats Burgos-Laayoune\nConsulta l’oferta de vols de Burgos a Fuerteventura i reserva el teu bitllet d’avió en línia. Iberia et garanteix els millors preus d’última hora per a la nostra oferta de vols barats de Burgos a Fuerteventura.\nEls preus mostrats corresponen a cerques de vols a de Burgos a Fuerteventura fetes recentment per clients. Poden canviar segons la disponibilitat de places, possibles variacions de tarifes, taxes i altres suplements en el moment de fer la consulta. Els preus per trajecte són aplicables comprant bitllets d’anada i tornada.


HomeUncategorizedJornada. “Les dades obertes element clau de la transformació digital”\nDimarts 3 de novembre a les 10h, se celebra en format online la Jornada Divulgativa Open Data dintre de l’entorn de l’Open Data Lab, que s’emmarca dintre de la Setmana Open Data del Baix Llobregat.\nSota el títol “Les dades obertes són un element clau de la transformació digital”, l’eix conductor de la jornada serà veure l’ús de les dades per a aplicar a diversos processos de transformació digital, en concret el valor econòmic de la reutilització de dades obertes.\nPer què organitzem aquestes jornades?\nVolem compartir amb l’ecosistema econòmic de l’entorn del Citilab la importància de les dades obertes i volem que coneguin a fons les oportunitats de les dades obertes com a element de transformació digital.\nEmpreses que volem accelerar la seva transformació digital i aposten per la innovació.\nEmpreses que volen treure valor a les dades obertes.\nOrganitzacions que volen utilitzar les dades i accelerar la seva transformació digital.\nA professionals que treballen per la promoció econòmica.\nTrobaràs: Xerrada inspiradora sobre dades i transformació digital + Exemples reals de pimes que treballen amb dades geolocalitzades + compartir aprenentatges i oportunitats amb altres professionals.\nLa jornada “Les dades obertes són un element clau de la transformació digital”. Comença amb la conferència inspiradora “les dades una tecnologia clau per a la transformació digital de l’organització” d’una persona referent del sector de les anàlisis de dades, també podreu participar en la taula rodona d’experiències, on es mostraran diversos projectes de com l’ús de les dades obertes ajuden a la transformació digital d’organitzacions. El matí acabarà amb una ronda d’aprenentatges i conclusions.\nConsulta en programa detallat jornada Open Data.\nAquesta jornada vol ser un espai de participatiu on compartir coneixement, per aquesta raó està limitat el nombre de persones participants, per poder extreure valor i coneixements per a tothom d’aquesta sessió.\nOmple aquest formulari per la jornada, explica’ns la teva motivació. Inscriu-te!


El Ple Alcudià agraix a la ciutadania el seu comportament – RiberaTV\nEl primer plenari presencial des de la declaració de l’Estat d’alarma començà amb la lectura, per part de l’alcalde de l’Alcúdia, Andreu Salom, d’una declaració en nom de tot el consistori.\nEl Ple de l’Ajuntament de L’Alcúdia, reunit de manera ordinària el 30 de juny de 2020, davant l’emergència de salut pública causada per la pandèmia de COVID-19, expressa, mitjançant esta declaració, el seu suport i proximitat cap als alcudians i les alcudianes afectades de manera directa o indirecta per esta malaltia, així com les seues condolences a qui, per la seua causa, ha perdut a algun ser estimat.\nUn agraïment extensiu a tots aquells què, per circumstàncies, han hagut d’acudir diàriament als seus llocs de treball superant la por al contagi i prenent totes les precaucions que recomanen les autoritats sanitàries.\nI com no, des d’ací també l’agraïment més profund a totes les persones que s’han posat voluntàriament a disposició d’este ajuntament i del seu veïnat per a col·laborar en tot allò que ha sigut necessari: confeccions de mascaretes, repartiment d’aliments, compres de farmàcia i de béns de primera necessitat, neteja i desinfecció de carrers…\nA tots i a totes, en nom de tot el poble de l’Alcúdia, moltes gràcies pel vostre treball silenciós, constant i completament desinteressat.\nGràcies a la ciutadania de totes les edats que s’han mantingut, disciplinada i solidàriament, confinats en les seues llars mentre ha sigut necessari i que ara compleixen les mesures de seguretat marcades per a cada fase de desescalada. l’Alcúdia ha sigut i està sent exemple de consciència social i cooperació perquè, entre tots, puguem trencar la cadena de contagi i doblegar a aquesta pandèmia que amenaça a la nostra societat.\nEsta crisi de salut pública ha revelat de quina pasta estem fets, la nostra capacitat de resiliència, de resistència i d’altruisme. La qualitat humana alcudiana s’expressa, sobretot, en circumstàncies excepcionals. En esta ocasió no serà diferent i totes les persones que formem l’Alcúdia, unides en la responsabilitat i la solidaritat, superarem la crisi.\nEl Ple Alcudià agraix a la ciutadania el seu comportament added by Ribera Televisió on 1 juliol, 2020


Barcelona rebrà 300 joves investigadors en biomedicina el 2017 | IRB Barcelona\nEls estudiants de doctorat de l'IRB Barcelona, Gemma Turon, Gianmarco di Mauro i Sanja Zivanovic són membres del Comitè Científic Organitzador del primer simposi ENABLE (Battista/Minocri, IRB Barcelona)\nBarcelona serà la primera ciutat europea a rebre el novembre de 2017, 300 joves biomèdics internacionals, majoritàriament estudiants de doctorat, dins de la primera edició dels simposis ENABLE, una iniciativa de l’Institut de Recerca Biomèdica (IRB Barcelona) premiada amb mig milió d’euros per la Unió Europea en l’apartat “Celebrating European Science”, del programa Horitzó 2020. El congrés de Barcelona el 2017 serà el primer dels quatre anuals previstos, fins el 2020, i que busquen formar la pròxima generació de líders científics europeus en biomedicina.\nAvui s’ha fet la primera reunió a l’IRB Barcelona per planificar aquest primer simposi amb els representats dels altres tres centres de recerca implicats, el Radboud Institute for Molecular Life Sciences de Nimega, a Holanda, The Novo Nordisk Foundation Center for Protein Research de Copenhaguen, a Dinamarca, i la Scuola Europea di Medicina Molecolare de Milà, a Itàlia. El cinquè soci d’ENABLE és Scienseed, empresa especialitzada en comunicació de la ciència, de Madrid.\nLa singularitat dels congressos ENABLE radica en dos aspectes novedosos: estan íntegrament organitzats per joves científics de quatre institucions científiques diferents i fusionaran tres aspectes bàsics per al seu futur com són la discussió de la ciència més avançada, la promoció de la carrera científica i la difusió de la ciència a les escoles i al públic general.\nEl congrés de Barcelona se celebrarà del 15 al 17 de novembre sota el títol “Breaking down complexity: innovative models and techniques in biomedicine”. El comitè científic organitzador, format per 12 joves dels quatre centres, ja estan treballant per tancar les vuit ponències amb científics de renom internacional. Alhora, el comitè organitzador local, format per 14 estudiants de doctorat de l’IRB Barcelona, que en coordinació amb el científic, treballaran en diversos apartats com són emplaçament, esponsorització, pressupost, comunicació, programa de divulgació a escoles i públic general, fira de carrera científica i oportunitats laborals i una exhibició d’art i ciència.\n“ENABLE vol dir habilitar en anglès”, explica Clara Caminal, de l’IRB Barcelona, coordinadora general dels simposis. “I és precisament això el què pretenem: dotar els joves de les habilitats per conduir-se en una carrera científica d’èxit, que inclou l’excel·lència en la ciència que desenvolupin, però també guanyar experiència en les anomenades “soft skills” i que cobreixen aspectes com planificar congressos coordinadament amb col·legues estrangers, gestionar pressupostos, buscar finançament o saber comunicar davant audiències tan científiques com no científiques”, destaca.\nAl simposi de Barcelona de 2017, li seguiran Copenhaguen el 2018, Nimega el 2019 i Milà el 2020. L’objectiu final d’ENABLE és crear una xarxa sostenible de joves investigadors més enllà del 2020 i establir les bases per mantenir un diàleg actiu amb la societat.


Oportunitats d’alimentació halal al Marroc i Golf Pèrsic. ACCIÓ - Agència per la competitivitat de l'empresa\nOportunitats d’alimentació halal al Marroc i Golf Pèrsic\nEn aquest seminari treballarem les oportunitats d’alimentació halal al Marroc i als països del Golf Pèrsic, així com el procediment per obtenir-ne la certificació.\nLa indústria d'alimentació halal està creixent molt ràpid. L’any 2016, els musulmans van gastar 1,2 bilions de dòlars en alimentació i begudes, 1 bilió dels quals va ser destinat a aliments halal. S’espera que la despesa en aquests aliments creixi fins als 1,9 bilions de dòlars l’any 2022 i representi un 18,7% de la despesa mundial en alimentació i begudes.\nEs calcula que a tot el món hi ha 1.700 milions de musulmans que, gràcies a l’increment del seu poder adquisitiu, representaran una oportunitat per a les empreses catalanes d’aquest sector.\nUna empresa productora o comercialitzadora de productes d’alimentació i begudes.\nMarc Moreno, consultor d'Internacionalització del sector agroalimentari d'ACCIÓ\nLa certificació halal\nMuhammad Escudero, director del Departament de Certificació de l'Instituto Halal\nEl creixement de la indústria halal\nTomás Guerrero, director de l’oficina de Madrid de l'Instituto Halal\nOportunitats per a empreses d’alimentació al Marroc i al Golf Pèrsic\nMireia Sitjás, directora de l’Oficina Exterior d’ACCIÓ a Dubai\nShan Elasri, director de l’Oficina Exterior d’ACCIÓ a Casablanca


Maria Josep Amigó recolza les festes de la Mare de Déu de la Salut d'Algemesí\nLa vicepresidenta de la Diputació, Maria Josep Amigó, i els diputats Xavier Rius, Josep Bort i Ivan Martí, han assistit aquest matí a les festes de la Mare de Déu de la Salut d'Algemesí, declarada Patrimoni Immaterial de la Humanitat en 2011.\nEls representants de la Corporació han donat així suport a aquesta manifestació cultural, festiva i religiosa, i han expressat la seua satisfacció per poder participar en aquesta festa que compta amb un reconeixement internacional per la Unesco i que és molt important en la província. Maria Josep Amigó ha assenyalat que “hem visitat Algemesí perquè des de la Diputació estem al costat dels nostres municipis tant en les festes com en altres moments que no són tan alegres”.\nDurant els dies 7 i 8 de setembre, les processons de la Mare de Déu omplen els carrers de deixants de colors amb moviments de la Muixeranga, els Bastonets, la Carxofa, els Arquets, els Pastoretes, el Bolero i els Tornejants, acompanyats de les melodies de la dolçaina i el tabalet. La imatge de la Mare de Déu tanca aquesta desfilada organitzada sempre en el mateix ordre. Les festes s'inicien amb la “Nit del Retorn” el 6 de setembre, quan les campanes de la basílica de Sant Jaume toquen sense parar durant tota la nit per a rememorar la miraculosa tornada de la imatge de La nostra Senyora de la Salut des de la vila d'Alzira fins a un incipient poblat de principis del segle XIII. Algemesí converteix així la imatge mariana en l'eix vertebrador de la seua independència.\nLa vesprada del 7 de setembre, les campanes de la basílica de Sant Jaume inicien el "Repic de la Xerevia”, un ritme que ressona en tota la ciutat i que marca l'immediat inici de la festa. Després del repic, sonen les dolçainas i comença la desfilada de balls. La vicepresidenta i els diputats han assistit aquest matí a la segona processó, la “Processoneta del Matí”, la qual atorga un especial protagonisme al color, i en la qual els balls es concentren al llarg de dos carrers. Aquesta vesprada serà la tercera i última processó, coneguda tradicionalment com la processó de tornada general, que començarà a les 19:30 i durarà set hores. En ella, els balls d'Algemesí i la imatge de la patrona transcorreran pel nucli antic de la ciutat i repetiran així l'itinerari original de 1724, quan apareixen les primeres notícies sobre la solemnización de les festes.\nEls balls són els protagonistes de les processons de les festes d'Algemesí. La Muixeranga és un dels més coneguts, i consisteix en la construcció de torres humanes sobre una música característica.\nEls Tornejants són, al costat de la Muixeranga, la dansa més emblemàtica de la Mare de Déu de la Salut. Aquest singular ball d'orígens guerrers replet de continguts místics posa en evidència les destreses i habilitats d'un grup de cavallers vestits amb polits vestits que juguen amb la gravetat amb les tosques percussions d'un tambor com a únic acompanyament. Es tracta de l'únic ball dins de la processó, darrere de la Creu Major i davant del guió de la Mare de Déu de la Salut.\nEls Bastonets és un ball guerrer que apareix en molts pobles valencians com Morella, Peñíscola o Alcúdia, i en el qual al so del tabal i la dolçaina els huit components del ball escenifiquen una lluita.\nLa dansa de la Carxofa és considerada tradicionalment com la dels teixidors, una professió molt present a Algemesí durant el segle XVII. El nom li ve dau per que un xiquet porta un pal que culmina en una espècie de carxofa que s'obri al final de la processó, eixint d'ella una coloma blanca. Una variant d'aquest ball, són els Arquets, que es van separar en 1988.\nEls xiquets i xiquetes són els protagonistes del ball dels Pastoretes, una dansa d'iniciació.\nI, finalment, els Llauradores o Bolero és el ball més modern de la processó, ja que apareix per primera vegada en 1906. És l'única dansa que no va acompanyada per la música de la dolçaina i el tabalet sinó per la secció d'instruments de vent de la banda de música.


Intervingudes més de 18.000 mascaretes i 1.500 litres de gel en una nau de Collbató – La Bústia\nPer Redacció / La Bústia 20 de juny de 2020 a les 16:20 0 1128 Visites\nLa Guàrdia Civil ha intervingut a Collbató de 18.400 mascaretes -4.000 FFP2 i 14.400 quirúrgiques- amb certificats de qualitat falsificats i 1.526 litres de gel desinfectant sense registre sanitari i irregularitats en l’etiquetatge.\nInvestiguen tres persones que es dediquen a la distribució d’electrodomèstics com a presumptes autores de delictes contra la salut pública i falsedat documental perquè segons la Guàrdia Civil, oferien aquest material de protecció a contactes que tenien de la seva activitat professional.\nEls agents del Servei de Protecció de la Naturalesa (Seprona) de la Guàrdia Civil de Barcelona van començar a investigar una persona que estava oferint a través de WhatsApp una important partida de màscares i gel desinfectant.\nEls investigadors van dubtar de la procedència i van localitzar a Collbató una nau on s’emmagatzemava el material. Després d’una inspecció, els agents van poder comprovar que les màscares tenien certificats sanitaris falsificats i que els pots de gel tenien etiquetes irregulars, a més de no tenir cap registre sanitari.\nFotografies: Imatges de les caixes de mascaretes i gel intervingudes pels agents del Seprona a Collbató [Guàrdia Civil]\nCategoria: C-Collbató, Collbató, Successos


Meri cuinetes!!!: d’abril 2010\nPastís vegetal o d'estiu\nUna altra manera de menjar amanida i ben fresqueta per l'estiu. A mi m'encanta i sempre que puc la faig fins i tot com a plat únic.\n12 llesques de pa de motlle sense crosta\n1 enciam (jo el faig servir del tipus iceberg)\nPalets de cranc o surimi\ngambes pelades cuites\nuna llauna de tonyina en oli\nEn un bol hi posem una mica de surimi, les gambés, la tonyina ben escorreguda, el tomàquet trocejat, dos ous durs trocejats i l'enciam tallat ben petit.\nHo barregem tot molt bé, i hi afegim la salsa rosa al gust, jo no en poso massa, lo just perquè lligui tot una mica. Agafem un motlle d'aquests tipus rustidera i posem 4 llesques de pa, posem una part de la barreja i ho extenem, posem 4 llesques més i la resta de la barreja, ho acabem amb les altre 4 llesques. Agafem maionesa i l'extenem per sobre amb la finalitat de que l'enciam que hi posem a sobre i als costats se'ns enganxi bé. Decorem amb unes olives, surimi i l'altre ou.\nPublicat por Meritxell a les 18:46 Cap comentari:\nSempre havia tingut molta curiositat per saber fer aquestes galetes, ja que el seu gust el trobava diferent d'altres tipus de galetes. Tot s'ha de dir, les primeres que vaig fer com que no sabia que la passa pujava tant em van sortir unes mega galetes, però ara amb la pràctica poc tenen a envejar de les que venen al super.\n50 gr de sucre moreno\n50 gr de sucre normal\n100 gr de pepites de xocolata o xocolata ratllada\n1 sobre de llevat (16gr)\n1 cullerada de sucre avaïnillat\nEn un bol hi posem, els sucres, la mantega en pomada, el sucre avaïnillat i la sal, ho barregem molt bé, llavors afegim l'ou, la farina i el llevat tamissats i la xocolata. Seguim barrejant bé els ingredients, jo ho faig amb les mans, trobo que va millor, però això a gust de cadascú. Seguidament posem paper vegetal en una safata pel forn i anem fent boletes no gaire grosses ja que la massa pujarà, i les coloquem una mica separades entre si perquè no s'enganxin.\nHo posarem al forn calents uns 15 minuts a 180º\nPublicat por Meritxell a les 15:22 Cap comentari:


El Girona puja a l'OK Lliga - Empordà\nL'empat de l'equip de Ramon Benito en el derbi a la pista del Palafrugell dóna l'ascens a la màxima categoria a un Citylif Girona que en dos anys haurà passat de Nacional Catalana a l'elit\nEls jugadors del Citylift Girona celebrant l´ascens a l´OK Lliga ahir a Palafrugell. aniol reslosa\nEn els inicis de la segona meitat, el Palafrugell va situar el 2-0 en l'electrònic amb un llançament de Marc Brugué que superava el veterà Jaume Llaverolla. El pavelló era una festa, però amb el 2-0 el Citylift Girona no va abaixar els braços i va començar l'operació remuntada de la mà d'un Pelicano estel·lar. A dos minuts del final, un penal sobre Borja Ramon el va transformar Pelicano en el 2-1. Pocs minuts després, i novament a pilota aturada, el visitant Raúl Pelicano va situar el 2-2 en el marcador davant un públic local encès contra els col·legiats. Amb 2-2, Jaume Llaverola va desfer dues oportunitats més del Palafrugell per marcar, a rematades de Ruiz i Gerard Pujol, però, uns minuts més tard, novament Pujol ho va tornar a provar de lluny i va batre Jaume Llaverola. 3-2 i eufòria en el pavelló del Palafrugell fins que va tornar aparèixer Raül Pelicano per, un altre cop de penal, establir el definitiu 3-3 en el marcador.


El GEI ha fet en 20 anys més de 230 assalts | Ràdio Barcelona | Cadena SER\nEl GEI ha fet en 20 anys més de 230 assalts\nEl Grup Especial d'Intervenció (GEI) dels Mossos està format per prop de 45 policies que s'entrenen intensament per afrontar amb garanties serveis reals.\n05/06/2011 - 18:31 h. CEST\nEs deixen veure poc però estan preparats per sortir corrent en qualsevol moment: per saltar des d'un helicòpter o per escalar una paret amb una corda i alliberar un ostatge. El Grup Especial d'Intervenció dels Mossos d'Esquadra arriba als 20 anys de servei en plena forma. Aquest grup d'elit, que s'ha convertit en referent a Europa, dedica el 80% del seu temps a entrenar-se en situacions que simulen casos reals per preparar-se físicament però també per suportar la tensió i l'estrès psicològic, d'una feina sempre al límit.\nVis et honor. Així se saludaven els soldats romans i així ho segueixen fent els membres del GEI dels Mossos, que tenen la base d'operacions al Complex Central d'Egara, a Sabadell. Els correus electrònics i les cartes que el seu màxim comandament, Marc Caparrós, s'envia amb altres membres de grups especials d'arreu del món acaben sempre amb aquesta frase. És un dels símbol d'un grup molt cohesionat que s'indentifica amb el falcó pelegrí, considerada una de les millors aus caçadores. Formar part del GEI és quasi com una filosofia de vida. El seu cap busca valors molt concrets en els seus agents: companyerisme, capacitat de sacrifici, amor per l'esport i honor.\nCent serveis cada any\nAquest grup d'elit, la màxima força del Cos de Mossos d'Esquadra, està format per uns 45 policies, entrenats per resoldre amb garanties les proves més dures. Fan un centenar de serveis cada any: segrestos, extorsions, protecció d'importants personalitats o assalts contra perilloses bandes de delinqüents armats o terroristes. En els últims 20 anys han participat en 235 assalts, més de 380 proteccions de personalitats i actes, 131 trasllats d'alt risc, 58 detencions perilloses i 27 segrestos i extorsions.\nS'entrenen amb 12 tipus d'armes diferents. A més, cada agent porta dues pistoles i un subfusell. Es preparen cada dia per intervencions d'alt risc i dediquen un 80% del seu temps a preparar-se. "Tot el disseny de les nostres intervencions està pensant de no fer servir mai les armes de foc però cal tenir en compte que el nivell de força que utilitzem no el decidim nosaltres. El decideix la persona a qui anem a neutralitzar", explica l'Inspector en cap del GEI, Marc Caparrós.\nEncaixar un puzzle sense dormir\nEls membres del GEI passen un procés de selecció implacable amb proves extremes de resistència i quasi de supervivència. Amb fred, gana i son els posen en situacions d'estrès, de claustrofòbia, o de vertigen, com caminar sobre un tauló de fusta de 2 metres de llargada a la part més alta d'una torre de bombers. Després d'estar moltes hores sense dormir els toca, per exemple, fer un puzzle, una altra manera de saber si l'esgotament els passa factura.\nEn l'última convocatòria es van presentar 350 aspirants per cobrir 10 places. Però superar les proves tampoc és garantia d'èxit perquè els que aconsegueixen passar-les, tenen per davant un any de formació i unes pràctiques amb la resta de companys del grup. Malgrat els esforços, un 20% dels aspirants es queden pel camí. Fins ara, mai, cap dona ha aconseguit fer-se un lloc en aquest grup. En els 20 anys d'història del GEI, 6 dones ho han intentat però no han superat els elevats nivells d'exigència.\nProtegir les persones primer\nTenint en compte el seu alt nivell físic i tècnic, podrien ser màquines de matar, preparades fins a l'últim detall per evitar sorpreses i minimitzar els riscos. Però darrera de l'entrenament i la força hi ha una filosofia i un objectiu clar: "Hi ha un valor fonamental que és protegir la vida de les persones, tant de les que anem a detenir com les que anem a protegir. I és així perquè la societat catalana ho vol així", explica Caparrós. En els seus 20 anys de servei han tingut prou talent i sort com per no trobar-se la mort de cara. Però són conscients que algun dia podria arribar: "Si has fet tot el que havies de fer i has intentat per tots els mitjans evitar-ho, pots entendre que pot passar".\nPerò també tenen por. A cada assalt descarreguen gran quantitats d'adrenalina. "Sí que tens por, si jo tingués algú sense por no el voldria a la meva àrea. Però el més important és controlar aquesta por i per això treballem i ens entrenem", diu el cap del GEI. Un dels membres d'aquest grup, protegit sota el casc i el passamuntanyes, humanitza una feina d'alt risc; "No saps què et trobaràs i l'estrès, l'adrenalina i la tensió són inevitables. Por sempre se'n té i qui digui el contrari, menteix".\nEscucha Reportatge: Grup Especial d'Intervenció dels Mossos en Play SER\nReportatge: Grup Especial d'Intervenció dels Mossos


El Govern impulsa un projecte per reforçar la col·laboració lingüística amb els municipis\nPublicat 24/03/2021 17:35CET\nLa Generalitat ha impulsat el projecte de dades obertes 'Català947' per reforçar la cooperació en matèria lingüística i posar a disposició dels municipis catalans una eina més per fomentar el català.\nEn una conferència de premsa, la consellera de Cultura, Àngels Ponsa, ha assegurat que la Generalitat crea amb aquest projecte "una eina de coneixement i presa de decisions en favor del català".\nLa iniciativa vol elaborar i mantenir el mapa sociolingüístic de Catalunya i promoure l'anàlisi, i des del web de la Direcció General de Política Lingüística es posarà a disposició dels municipis tota la informació sociolingüística disponible de cada localitat, a partir de fonts d'informació i dades oficials.\nCadascun dels informes dels municipis exposa la situació lingüística local en relació amb els aspectes demogràfics i socioeconòmics, i amb les dades comarcals o de l'àmbit territorial al qual pertanyen.\nPonsa ha subratllat que el projecte vol "promoure la normalització lingüística en l'àmbit local" i compartir amb el món municipal el repte lingüístic, tot i que també ha apel·lat a la corresponsabilitat de la ciutadania per fomentar la llengua.\nHa explicat que han parlat amb les entitats municipalistes i que la resposta ha estat "molt positiva" per a un projecte que els servirà per promoure accions de foment del català, i també a les escoles per als seus projectes lingüístics.\nLa directora general de Política Lingüística, Ester Franquesa, ha assenyalat que l'eina vol reforçar la cooperació amb el món local.\nHa remarcat que la realitat lingüística a Catalunya és diferent depenent del territori i que eines com aquesta poden ajudar a "progressar cap a la plenitud de la llengua catalana" i proporcionar instruments al percentatge de la població que no la sap parlar.


Llaços imaginaris: Obra selecta (1)\nObra selecta (1)\nLes dues novel·les bones de Wilkie Collins són La dama de blanc i La pedra lunar. (La primera la vaig llegir fa temps, la segona he acabat de llegir-la ara).\nPerò aquest autor fou un escriptor prolífic que va escriure moltes altres novel·les, la majoria de les quals estan traduïdes al castellà –i fins i tot alguna al català. Aquestes novel·les estan situades a l’època en què va viure el seu autor, l’època victoriana (l’Anglaterra del s XIX), cosa que té molt èxit entre una mena determinada de lectors. El mite de l’Anglaterra victoriana! Personalment, no us les aconsello; una vegada vaig intentar llegir-ne una, que ara mateix no recordo gaire, i allò em va sembla literàriament molt poc consistent.\nO sigui que les altres novel·les de Wilkie Collins que no siguin La dama de blanc o La pedra lunar, llegiu-les, si voleu, però sota la vostra responsabilitat; jo només us aconsello aquestes. I, si es vol qualitat literària, un cop llegides aquestes, potser seria qüestió de passar-se a Dickens, un escriptor que jo encara no he llegit tant com voldria. Però això ja és una altra història.\nVèrtebra: gaudint de la lectura\ni amb això de "la dama de blanc" no vull pas dir res del madrid d'ahir, el post ha estat casualitat!\n22 de novembre de 2015 a les 10:04


Comença un nou curs a l'EUIT, amb classes adaptades i grups presencials reduïts - Canal Terrassa\nRamon VilajosanaData: 29/09/20\nL’Escola Universitària d’Infermeria i Teràpia Ocupacional de Terrassa ha reprès aquest dimarts la seva activitat amb les primeres classes d’un curs que es presenta completament atípic. Aquest centre egarenc adscrit a la UAB ha hagut d’adaptar les seves instal·lacions, amb indicacions sobre com circular pels passadissos o bé sobre quins seients de l’aula es poden ocupar per tal de garantir la distància mínima de seguretat. També s’ha vist alterat el funcionament habitual de les classes, amb sessions presencials únicament per als primers cursos de cada Grau.\nAquest any uns 40 alumnes han iniciat el Grau de Teràpia Ocupacional a l’EUIT. Per la seva part, els estudis d’Infermeria presenten una demanda molt més elevada, amb el 100% de les 165 places ocupades, i amb la possibilitat de realitzar la carrera en torns de matí o de tarda. Com a novetat, només un terç de cada grup assisteix a classe de forma presencial, alternant-se cada dues setmanes. La resta d’alumnes segueixen les classes a distància, a través d’un sistema d’streaming que també ha comportat canvis a l’aula.\nSegons afirmen des del centre universitari, la demanda d’aquest tipus d’estudis no s’ha vist alterada en temps de pandèmia. Això sí, la nota de tall per accedir a Infermeria aquest any era d’un 7,89; gairebé 6 dècimes més alta que la del curs passat.\nTags: butlleticlassescursEscola Universitària d'Infermeria i Teràpia Ocupacional de Terrassa (EUIT)EUITInfermeriainiciTeràpia OcupacionalUniversitat


Més de 300 jugadors i jugadores de base participen en el XXIII Torneig Andreu Santacana | Regidoria d'Esports El Vendrell\nMés de 300 jugadors i jugadores de base participen en el XXIII Torneig Andreu Santacana\nEl passat cap de setmana es va celebrar el XXIII Torneig d’hoquei base Andreu Santacana, un gran esdeveniment esportiu, que enguany ha comptat amb la participació de més de 300 jugadors i jugadores, des de la categoria Escola fins a la Juvenil.\nUna de les novetats d’aquest any va ser l’organització d’un Clínic d’entrenadors d’hoquei base, que va tenir lloc dissabte al matí en una de les sales socials del Club i que va anar a càrrec de Dani Fernández, preparador físic del CE Vendrell, i Ivan Sanz, seleccionador espanyol de la Sub17. El clínic, organitzat pel portal hockeypatines.com, va comptar amb la participació d’una trentena d’entrenadors inscrits.\nEls equips convidats van ser el Reus Deportiu, el Monjos, el Calafell, el Sant Ramon, l'Igualada, el Cubelles, el Riudoms, el Vila-seca, el Vilafranca, el Noia, el Casal l’Espluga, el Mollerussa i, per donar un toc internacional al Torneig, el Nantes Atlantique, un equip francès que va venir perquè en el seu equip sènior hi juga el vendrellenc Marc Baldrís. En total hi va haver unes vint-i-quatre hores d'hoquei.\nDissabte al matí es va dedicar a les categories d’Escola, Penedès-Garraf i Prebenjamí Iniciació. En aquesta matinal el resultat va ser el menys important i es va poder gaudir del joc dels més joves que practiquen aquest esport. També es va fer un triangular de categoria Juvenil amb dos equips del Vendrell i un del Calafell. En el lliurament de premis es va comptar amb la presència de Martí Carnicer, alcalde del Vendrell; Eva Serramià i Camil·la Barnadas, regidores de l'Ajuntament del Vendrell; Gemma Solé, representant territorial de l’Esport a Tarragona; el president de la Secció d'Hoquei del CE Vendrell, Víctor Romagosa, i Teresa Figuerola i Àngels Santacana, vídua i filla d'Andreu Santacana.\nEntre dissabte a la tarda i el diumenge es van jugar les competicions de la resta de categories.\n- CE Vendrell A, en categoria Prebenjamí;\n- CP Vilafranca, en categoria Benjamí;\n- CE Vendrell A, en categoria Aleví,\n- i CE Vendrell C, en categoria Infantil.\nDiumenge a la tarda també es va fer una competició de faltes directes en les categories Aleví i Infantil. Els guanyadors van ser els porters del CE Vendrell Ot Arbós i Anna Ferrer i els jugadors Joel Pijoan (Vila-seca) i Marçal Pujol (CE Vendrell).\nEn l'acte de lliurament de trofeus es va comptar amb la presència de l'alcalde del Vendrell, Martí Carnicer; les regidores Eva Serramià i Camil·la Barnadas; el regidor Ferran Trillas; el president del CE Vendrell, Jordi Robles; el president de la Secció d'Hoquei del Club, Víctor Romagosa; la vídua i la filla d'Andreu Santacana, Teresa Figuerola i Àngels Santacana, i les nétes Laia i Gemma Santacana\nPrèviament es va jugar un partit d'exhibició de Minifem entre el CE Vendrell i el Mollerussa.\nDes de l'organització es valora positivament el desenvolupament del Torneig i s'agraeix la col·laboració d'empreses i comerços i, també, de les institucions per haver pogut tirar endavant un any més aquest Torneig.\nEls resultats dels partits es poden consultar al web www.hoqueivendrell.com


Xocolata amarga: Com cada estiu\nCom cada estiu\nCom cada estiu, m'adono que porto molt de temps sense publicar res aquí. No és que no escrigui, però escric poquet i per a mi, i no tinc temps d'embestar textos. Com cada estiu, heus aquí l'anomalia. Ens està caient el món a sobre i jo, "com cada estiu", tinc la sort d'estar vivint contes que no esperava que es poguessin explicar encara. Començaré pel principi perquè se m'acumula la vida i malgrat que necessito treure-la pels dits, no em vull saltar l'eufòria d'aquell disset de juliol havent encetat l'horitzó.\nL'onze de juny escrivia a la meva llibreta negra que aquest 2020 és una conversa amb l'angoixa. Ho deia de debò, ja estava menys malament però arrossegava el pes de tants pensments confinats, tot de coses que no he escrit perquè encara no veig clar com parlar-ne. Hi havia una idea que se m'anava repetint des que al març i a l'abril es parlava tan sovint del pic, el famós pic, l'estabilització de la corba... Ens preguntàvem, ras i curt, si el pitjor ja havia passat i jo no parava de pensar que la pregunta que em tenia desperta cada nit no era ben bé aquesta; la meva angoixa em passejava pels nassos la incògnita de què farem, com viurem, si resulta que el millor ja ha passat. Què fem si el pic d'eufòria estival va ser un altre, què fem si la vida no tornarà a ser el mateix, si ja no hi haurà petons, si se'ns ha esgotat el temps. El més fort és que tothom intueix que la joventut funciona exactament així, tal com jo he envejat, durant aquesta primavera emmetzinada en què he acabat la segona carrera, la versió de mi que el 2016 donava per acabada la primera. Una versió de mi plena d'expectatives, sense necessitat de certeses, més lliure del que sóc ara. Un jo sense mascareta i un nosaltres sense normes absurdes i sense por de ser vehicle de mort per a altres persones, especialment les que ens estimem. Sense pors d'aquestes, així a seques. Vaig començar l'estiu desitjant de tot cor que aquesta normalitat no fos per sempre, que el millor no hagués passat, "amb aquesta esperança, sí, però amb l'alerta desvetllada perquè la pregunta no em marxa de dintre i la vida, en un moment donat, tindrà aquesta línia fina: haurem girat el pernil i ho sabrem i intentarem aprendre a viure amb els records i les engrunes que ens quedin".\nEstava tristíssima, no m'ho tingueu en compte. L'estiu de seguida em va amorosir la pell i em va dur la llum necessària per recuperar el tresor del present. Les colònies dels 6 Dies Diferents van ser una cosa molt molt forta, vibrar d'aquella manera quan ja ens havíem mig-resignat a mig-viure. No m'hi cabia a dintre, aquella sensació de goig, i per això vaig plorar, vora l'aigua, com si fos una adolescent més. M'emocionava precisament això, estar sentint una cosa tan grossa i confirmar que encara era possible, que encara és possible sentir així. Potser a algú li sembla evident, que la vida sacseja sempre; jo encara trobo a faltar, a vegades, aquella forma d'intensitat com una tempesta que vivíem a l'adolescència, quan ens coneixíem i col·lisionàvem com ara col·lisionen els i les joves que venen a caminar sota el sol i els veus com arrelen a la vida. És tan emocionant, tant. Notar-me arrelant, jo també, en allò que ja he viscut tantes vegades i tanmateix em torna a recórrer, em torna a emocionar, em torna a insuflar una vida que és nova i és sempre la mateixa. Els 6DD em van curar de les hores mirant la paret quan em llevava al maig, de la por del final, de qualsevol final. L'estiu em cura la veu i em cura l'ànima, com quan per primer cop en totes les colònies em vaig posar les ulleres i vaig caure de cul veient aquell cel travessat per la via làctea com l'horitzó més absolut. Em cura quan em dona l'espai de mirar-me cada persona des de l'amor i alegrar-me de tot el que compartim i m'ensenya que, fins i tot en els meus moments menys afortunats tinc als meus peus l'univers amb parets de negre i blau. Com cada estiu. Com cada dia.\nTastat per xocolata amarga a 16:35\nJa fa un temps que al gimnàs on vaig a nedar han penjat uns cartells molt curiosos per a la gent miop com jo. Cada dia que hi vaig me'ls...\nAra al juliol vaig tenir la sort de participar en la 8a edició del Cor Jove Nacional de Catalunya. "Vaig tenir la sort" dic, com u...\nEl poema de Nadal i les figues que són verdes\nM'agraden molt, les nadales. De fet, ras i curt, m'agrada molt el Nadal, i m'he passat tot l'advent pensant-hi, en aquesta r...\nCom cada estiu, m'adono que porto molt de temps sense publicar res aquí. No és que no escrigui, però escric poquet i per a mi, i no tinc...\nEstic farta de les males notícies. Recordo, de petita, mirar l'infoK que feien al súper3 i que els pares diguessin que bé, notícies bone...\nTothom surt a la mateixa hora i potser per això la mirada ens ha agafat aquest to de capvespre rosat, velat, de blau i plata. Una vegada més...


El CIDE participa a “Emociona-t”, el XVII Congrés de l’UECOE – CIDE-PROVES\nInici / Actualitat / El CIDE participa a “Emociona-t”, el XVII Congrés de l’UECOE\nEl CIDE ha participat en el XVII Congrés de la Unió Espanyola de Cooperatives d’Ensenyament, UECOE, realitzat del 19 al 21 d’octubre de 2016 a Salou, Tarragona. El títol del congrés ha estat ‘Emociona-t. L’emoció d’educar’ i ha duit el lema “l’ensenyament que deixa empremta no és el que es fa de cap a cap, sinó de cor a cor”. Un lema que reflecteix una de les premisses amb les quals treballa dia a dia tot l’equip del CIDE, on tenim clar que educar no és tan sols educar en coneixements, sinó també ajudar a formar persones felices capaces d’enfrontar-se a qualsevol problema que es trobin a la seva vida quotidiana.\nLourdes Julbe, Margalida Díez i Aina Benítez són tres sòcies de la cooperativa CIDE que han estat les encarregades de realitzar la conferència “Començam a viure les emocions al CIDE”, en què han mostrat com es treballa la intel·ligència emocional en tots els nivells que hi ha a l’escola. A més, han mostrat les passes que han fet fins a l’actualitat amb l’alumnat i els seus projectes de millora per al futur.\nA la conferència hi ha assistit Antoni Morante, Director general de Planificació, Ordenació i centres de la Conselleria d’Educació i Universitat de les Illes Balears, que ha gaudit molt amb la dissertació de l’equip del CIDE i amb la feina diària que es fa a la nostra cooperativa d’ensenyament.\nAl congrés han participat 18 representants de cooperatives d’ensenyament de Balears. Aquest congrés biennal és un punt de trobada per a les escoles cooperatives nacionals on es té la voluntat de compartir experiències, inquietuds i establir línies de treball comunes entre totes elles.\nCIDE congrés congreso cooperativas de enseñanza cooperatives d'ensenyament Emociona-t emociones emocions intel·ligència emocional UECOE\t2016-10-24\nAnterior Eleccions per renovar el Consell Escolar\nSegüent Els alumnes de 6è A de primària ajuden l’associació “SOS Animal”


Editorial - gitanos.cat\nAvui l’exemplar que teniu a les vostres mans és la primera edició de gitanos.cat, una publicació periòdica que neix a Tarragona i vol esdevenir la veu dels gitanos de Catalunya. Amb la intenció de ser el màxim participativa possible va dirigida a dos públics ben diferenciats.\nPer una banda al poble gitano de Catalunya, perquè volem que estigui informat de tot allò que l’incumbeix, que li interessa i li afecta directament. Per altra banda a la resta d’habitants de Catalunya, ja que sovint els gitanos apareixem als mitjans de comunicació generalistes donant una imatge no d’acord amb la identitat del que som i és per això que volem explicar-vos-ho nosaltres mateixos i presentar-vos a gitanos pioners en comunicació social, en les arts de la rumba i el flamenc i en el teixit associatiu per posar-ne uns exemples.\nVolem que es coneguin els nostres valors ja que sovint, per desgràcia, s’utilitzen massa estereotips i es generen prejudicis sobre el nostre poble. Tanmateix, gitanos.cat no s’acaba en aquesta publicació si no que, com podeu intuir pel seu nom, hi comença. És un mitjà de comunicació diari, amb contingut audiovisual i participatiu. Amb la il·lusió que representa per a nosaltres engegar aquest nou projecte us convido a formar-ne part activament. Sastipen Thaj Mestipen!\nReobrirà el mercadet de Barris nord de Lleida


La 23ena edició de l'European Ballon Festival tindrà lloc a Igualada del 10 al 14 de juliol\nL’European Balloon Festival, la concentració de globus més important del sud d’Europa, se celebrarà a Igualada del 10 al 14 de juliol. El Festival reunirà a Igualada globus provinents d’Austràlia, Japó, Anglaterra, Suïssa, França, Bèlgica, Itàlia, Mònaco i de diversos punts de Catalunya i de l’Estat espanyol; en total gairebé cinquanta equips competiran en aquesta edició de l’European Balloon Festival.\nUn dels escenaris principals del festival serà el Parc Central, que durant quatre dies acollirà un públic familiar per gaudir dels globus i també de la festa infantil de divendres amb la companyia La Belluga, i del concert de JoKB i Oques Grasses que tindrà lloc dissabte dins del Festival Anòlia, just després de la tradicional encesa nocturna de globus NightGlow.\nA banda de la intensa activitat al Parc Central, el centre d’Igualada també s’omplirà de globus gràcies al projecte experimental Iglús de Vent; teles de globus reciclades que acolliran activitats culturals i lúdiques d’entitats igualadines durant tota la setmana del festival.\nL’European Balloon Festival està impulsat per l’Ajuntament d’Igualada i l’empresa fabricant de globus Ultramagic, amb el suport de les empreses de vol Globus Kon-Tiki, Camins de Vent, Anoia Balloons i el patrocini de Vitogas. Es tracta d’una oportunitat única a l’Estat espanyol de presenciar un vol simultani de globus aerostàtics i també de volar en un dels equips participants com a passatger.


L'Olot rema per empatar - Empordà\nL'Olot rema per empatar\n?Els de Garrido es van trobar amb un gol en contra al minut 30 de partit, obra de Lino, i van haver de lluitar a contracorrent per capgirar la situació i empatar el partit, als últims instants, amb un gol d'Hèctor Simón de penal\nADRIÀ MILLÁN 03.12.2018 | 06:30\nLa Unió Esportiva Olot va aconseguir treure un empat molt valuós davant l'Alcoià, tenint en compte que els visitants es van avançar en el marcador al minut 30 de partit, gràcies a un gol de Lino, i es van replegar executant un pla defensiu gairebé impecable. L'empat, obra d'Hèctor Simón de penal, no va arribar fins al minut 93 de partit. Va valer la pena.\nEls olotins van iniciar el partit, com ja és costum, intentant tenir l'esfèrica per sotmetre l'equip rival, però aquesta vegada els va costar més del compte. L'Alcoià va sortir amb una línia de cinc defenses, tres migcampistes i dos atacants per jugar replegats i buscar fer mal al contraatac, un sistema amb el qual van actuar per segona setmana consecutiva. L'equip de Garrido no es va trobar gens còmode durant els primers 45 minuts. Els de Vicente Mir van plantejar un partit molt físic, pressionant a dalt la sortida de pilota dels olotins i buscant que el joc aeri predominés per davant del joc ras. Durant molta estona els va sortir bé; afortunadament, la insistència volcànica va tenir premi.\nEls de Garrido van intentar tenir paciència amb la pilota als peus i no veure's sobrepassats per la pressió de l'equip rival, però al minut 30 de partit va arribar el gol inesperat de l'Alcoià, per part de Lino, que obligava l'Olot a haver de remar el que quedava de primera meitat i tota la segona part. El davanter equatorià va pressionar Ginard, que va intentar refusar l'esfèrica amb un xut en llarg amb la mala fortuna que va rebotar a les cames de Lino i la pilota va acabar entrant a la porteria defensada pel mallorquí. Coses que passen.\nHèctor Simón va intentar respondre amb un xut llunyà dos minuts més tard d'encaixar el gol, però la rematada no va posar en problemes el porter valencià, Miguel Bañuz. Abans de finalitzar la primera meitat també la va tenir Marc Mas per fer l'empat amb un xut dins l'àrea, però va aturar sense dificultats el porter de l'Alcoià. No seria fins al tram final del partit que els olotins podrien mostrar una rialla.\nA la segona meitat els olotins van imprimir una marxa més al matx. Va amb el seu caràcter. En la primera jugada tornant del descans Marc Mas va tenir una nova ocasió per empatar el partit. Durant tota la primera meitat es va jugar al que volia l'Alcoià i Garrido va donar entrada a Alfredo per agitar el partit. Una decisió intel·ligent.\nL'electricitat del jove olotí va contagiar la grada, endollada com de costum, i els de Garrido semblaven anar de menys a més. Els de Vicente Mir van deixar clar a l'Olot que per terra no podrien jugar i Garrido va optar per donar entrada també a Marc Nierga per acompanyar Marc Mas i Cosme en atac. Si l'Alcoià creia que l'Olot es rendiria, estava equivocat.\nEls garrotxins van bombardejar l'àrea visitant amb pilotes aèries, però Primi, Ruso i Navarro es van mostrar molt sòlids durant els 90 minuts. Finalment, a força d'insistir, els de Garrido van aconseguir provocar un penal al minut 93 després que Tomás Ruso agafés de la samarreta Nierga dins l'àrea defensada per l'Alcoià. Hèctor Simón va agafar la responsabilitat de llançar-lo i el va transformar en gol per donar l'empat definitiu a l'equip olotí en els últims sospirs del matx. La decisió, però, no va agradar a tothom. Un cop acabat el partit, Vicente Mir, el tècnic de l'Alcoià, va sortir corrent cap a l'àrbitre mentre li deia «subnormal», i els seus companys del cos tècnic l'havien d'aguantar a la força.\nAmb l'1-1, la Unió Esportiva Olot aconsegueix un punt més que li permet seguir sumant, encadenar sis partits consecutius sense perdre i mantenir la vuitena posició a la taula classificatòria, cosa que els dona una relativa calma. Amb aquesta actitud, aniran a més.


Assassinat pel territori: Nomads contra Renegados\nL'homicidi de què acusen dos 'àngels de l'infern' es va cometre per mantenir l'estatus i el control a la seva zona d'influència\nEls agressors es van quedar amb la jaqueta de la víctima a manera de trofeu\nSabadell - Divendres, 09/02/2018 | Actualitzat el 12/02/2018 a les 17:52 CET\nEls Mossos d’Esquadra acusen tres dels detinguts en l'operatiu portat a terme dimecres contra la banda motard Àngels de l'Infern d'haver assassinat un motard d'un grup rival, els Renegados. Els fets haurien passat al setembre entre les localitats de Sabadell i Castellar del Vallès, i haurien acabat amb una brutal pallissa que va provocar la mort de l'home.\nEls fets es remunten al 24 de setembre del 2017, quan dos motards del grup Renegados es dirigien a la localitat de Castellar del Vallès per participar en el festival Speed Fest, vinculat al món del motor. Quan circulaven per la Gran Via de Sabadell, un altre motard dels Àngels de l'Infern els va interceptar i els va increpar en reiterades ocasions, i els va seguir en el seu recorregut.\nUna vegada arribats al municipi de Castellar, l'agressor va obligar els dos renegados a aturar-se al polígon Pla de la Bruguera, on tots van baixar de les motos i es van embrancar en una baralla. L'agressor va treure una navalla i els va atacar, moment en què un dels assaltats va aconseguir tornar a pujar a la moto i fugir del lloc.\nEnmig de la baralla, dos motoristes dels Àngels de l'Infern van arribar al lloc i es van sumar a la brutal agressió contra la víctima, a qui van pegar amb pals i presumptament bats de beisbol, els mateixos que els Mossos d’Esquadra van requisar en el registre que van portar a terme dimecres a la seu de Sabadell. Una vegada va caure inconscient, li van prendre l'armilla on es llegeix el nom del col·lectiu a manera de trofeu. El motorista que va aconseguir escapar-se del lloc va avisar els serveis d'emergències, i una ambulància del SEM va arribar al lloc de l'agressió i va traslladar la víctima, encara viva, a l'Hospital Parc Taulí de Sabadell amb politraumatismes per tot el cos, també al cap. Posteriorment, va ser traslladat a l'Hospital de Granollers, on finalment va morir, el 9 de desembre, a causa de les ferides rebudes.\nLa Unitat Central de Bandes Criminals dels Mossos d’Esquadra va assumir la investigació i va identificar els presumptes autors de l'agressió, membres de la secció Nomads dels Àngels de l'Infern de Sabadell. La investigació va vincular l'agressió i els sospitosos amb les accions violentes que la banda motard porta a terme en determinades ocasions per mantenir el seu estatus preeminent respecte a la resta de clubs de motoristes presents al territori i mantenir el control sobre les seves activitats.\nPerò la investigació no va quedar únicament en l'agressió mortal, també va permetre obrir una segona via centrada en l'activitat il·legal que el col·lectiu portava a terme vinculada amb el cultiu i la comercialització de marihuana, i que s'estenia a personal de fora de l'organització. L'activitat se centrava sobretot a la comarca del Baix Llobregat, on actuaven com a intermediaris.\nFinalment, l'operatiu va culminar dimecres passat amb registres a 12 locals i la detenció de 19 persones. Es van intervenir unes 600 plantes de marihuana premsada, cocaïna preparada per ser distribuïda, una arma de foc llarga i munició de diversos calibres, així com material i simbologia del club. A Sabadell també es van intervenir peces de roba i els cascos que portaven els investigats en el moment de l'assassinat, així com un bat de beisbol que es podria haver fet servir en l'agressió.\nEntre els detinguts hi ha quatre membres dels Àngels de l'Infern als quals se'ls imputen els delictes d'assassinat, tràfic de drogues i pertinença a grup criminal. Cinc dels arrestats passaran a disposició del Jutjat d'Instrucció número 1 de Sabadell.\nTemes: Assassinats ·\tCastellar del Vallès ·\tMossos d'Esquadra